Quimperlé (Bretons: Kemperle) is 'n Franse stad met sowat 11 000 inwoners in die département Finistère (région Bretagne), by die vereniging van die Ellé- en Isoleriviere. Met sy ligging op 'n soort "Suikerbroodberg" van graniet lyk dit soos 'n weergawe van die beroemde Mont-Saint-Michel. Maar dit is in die besonder sy argitektuur wat talle toeriste trek, met geboue uit die middeleeue en die Rénaissance. Die skilder Paul Gauguin besoek die stad in die somer van 1886. Hier kry hy sy eerste indruk van die Bretagne, wat vir hom talle motiewe oplewer. As die geboortestad van die Bretonse skrywer Théodore Hersart de la Villemarqué speel Quimperlé ook 'n belangrike rol in die literêre geskiedenis van die région. Quimperlé het twee strande, Le Pouldu en Kerfany, en die bekende Riec-sur-Belon wat fynproewers met oesters vereenselwig. Die basiliek Sainte-Croix is een van die mooiste in Frankryk, met 'n kripta uit die 11de eeu. Die Gotiese kerk Notre Dame de l'Assomption en die Ursulieneklooster met sy kapel uit die tydperk van die Sonkoning, Lodewyk XIV, is twee ander bekende religieuse geboue van Quimperlé.